Rådets afgørelse

af 28. januar 2002

om de principper, prioriteter, mellemliggende mål og betingelser, der skal indgå i tiltrædelsespartnerskabet med Letland

(2002/88/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 622/98 af 16. marts 1998 om bistand som led i førtiltrædelsesstrategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber(1), særlig artikel 2,

under henvisning til forslag fra Kommissionen, og

ud fra følgende betragtninger -

(1) Det Europæiske Råd i Luxembourg udtalte, at tiltrædelsespartnerskabet er et nyt instrument, som udgør hovedaksen i den styrkede førtiltrædelsesstrategi.

(2) I forordning (EF) nr. 622/98 fastlægges det, at Rådet med kvalificeret flertal på forslag af Kommissionen træffer afgørelse om de principper, prioriteter, mellemliggende mål og betingelser, der skal indgå i hvert tiltrædelsespartnerskab, og som forelægges hvert ansøgerland, samt om senere væsentlige tilpasninger heraf.

(3) Fællesskabets bistand er betinget af, at en række væsentlige elementer iagttages, herunder navnlig overholdelse af de forpligtelser, der følger af Europaaftalerne, og at der gøres fremskridt i retning af opfyldelse af Københavnskriterierne. Hvis et væsentligt element ikke er til stede, kan Rådet med kvalificeret flertal på forslag af Kommissionen træffe passende foranstaltninger med hensyn til enhver form for førtiltrædelsesbistand.

(4) Det Europæiske Råd i Luxembourg besluttede, at gennemførelsen af tiltrædelsespartnerskabet og fremskridtene med overtagelsen af regelværket skal gennemgås i Europaaftalens organer.

(5) I Kommissionens periodiske rapport fra 2001 gives der en objektiv analyse af Letlands forberedelser til medlemskab og indkredses en række prioriterede områder, hvor der skal gøres en yderligere indsats.

(6) Letland bør for at forberede sig til medlemskab fortsat ajourføre sit nationale program for overtagelsen af regelværket. Dette program bør indeholde en tidsplan for virkeliggørelsen af de prioriteter og mellemliggende mål, der er fastlagt i tiltrædelsespartnerskabet.

(7) Letland vil skulle sikre, at de relevante retlige og administrative strukturer til programmering, koordination, forvaltning, kontrol og evaluering af EF-førtiltrædelsesmidlerne er på plads -

TRUFFET FØLGENDE AFGØRELSE:

Artikel 1

I overensstemmelse med artikel 2 i forordning (EF) nr. 622/98 er de principper, prioriteter, mellemliggende mål og betingelser, der skal gælde for tiltrædelsespartnerskabet for Letland, fastlagt i bilaget hertil, som udgør en integrerende del af denne afgørelse.

Artikel 2

Gennemførelsen af tiltrædelsespartnerskabet gennemgås i Europaaftalens organer og gennem de relevante organer i Rådet, som Kommissionen regelmæssigt skal aflægge rapport til.

Artikel 3

Denne afgørelse får virkning på tredjedagen efter offentliggørelsen i De Europæiske Fællesskabers Tidende.

Udfærdiget i Bruxelles, den 28. januar 2002.

På Rådets vegne

J. Piqué i Camps

Formand

(1) EFT L 85 af 20.3.1998, s. 1.

BILAG

1. Indledning

På sit møde i Luxembourg i december 1997 besluttede Det Europæiske Råd, at tiltrædelsespartnerskabet skulle udgøre hovedaksen i den styrkede førtiltrædelsesstrategi, idet det danner en samlet ramme om alle former for bistand til ansøgerlandene. På den måde målretter Fællesskabet sin bistand efter de enkelte ansøgerlandes specifikke behov, således at der ydes støtte til at løse særlige problemer med henblik på tiltrædelse.

Der blev truffet afgørelse om det første tiltrædelsespartnerskab for Letland i marts 1998. I overensstemmelse med bestemmelserne i forordning (EF) nr. 622/98 (artikel 2) blev tiltrædelsespartnerskabet revideret en første gang i december 1999, således at der blev taget hensyn til den videre udvikling i Letland. Denne revision er baseret på et forslag fra Kommissionen efter konsultation med Letland og bygger på analysen i Kommissionens periodiske rapport fra 2001 om Letlands fremskridt mod tiltrædelse.

2. Mål

Formålet med tiltrædelsespartnerskabet er inden for en enkelt ramme at fastlægge de prioriterede områder for den yderligere indsats, der er identificeret i Kommissionens periodiske rapport fra 2001 om Letlands fremskridt mod medlemskab af Unionen, tillige med de finansielle midler til at hjælpe Letland med at realisere disse prioriteter samt vilkårene for bistanden. Tiltrædelsespartnerskabet danner grundlag for en række policy-instrumenter, som vil blive benyttet til at hjælpe ansøgerlandene i deres forberedelser til medlemskab. De omfatter bl.a. det reviderede nationale program for overtagelsen af regelværket, der er udarbejdet af Letland, finanstilsynsproceduren forud for tiltrædelse, det økonomiske førtiltrædelsesprogram, førtiltrædelsespagten om organiseret kriminalitet samt de nationale udviklingsplaner, planerne for udvikling af landdistrikter, en national beskæftigelsesstrategi i overensstemmelse med Den Europæiske Beskæftigelsesstrategi og andre sektorspecifikke planer, der kræves for deltagelse i strukturfondene efter medlemskab og for gennemførelse af ISPA og SAPARD før tiltrædelsen. Hvert af disse instrumenter er af forskellig art og forberedes og implementeres efter specifikke procedurer og kan støttes med førtiltrædelsesbistand. De udgør ikke en integrerende del af partnerskabet, men de prioriteter, de indeholder, vil være forenelige med det.

3. Principper

De vigtigste prioriterede områder, der er indkredset for hvert ansøgerland, vedrører dens evne til at påtage sig forpligtelserne til at opfylde Københavnskriterierne, ifølge hvilke det for medlemskab kræves, at:

- ansøgerlandet skal have oprettet stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretal

- ansøgerlandet skal have en fungerende markedsøkonomi og være i stand til at modstå konkurrencepresset og markedskræfterne i Unionen

- ansøgerlandet skal være i stand til at påtage sig forpligtelserne ved medlemskab og bl.a. tilslutte sig målene for politisk, økonomisk og monetær union.

På sit møde i Madrid i 1995 understregede Det Europæiske Råd, at ansøgerlandene skulle tilpasse deres administrative strukturer for at sikre en harmonisk anvendelse af Fællesskabets politikker efter tiltrædelsen, og i Luxembourg i 1997 fremhævede det, at omsætning af Fællesskabets regelværk i national lovgivning var en nødvendig, men ikke i sig selv tilstrækkelig betingelse; det er også nødvendigt at sikre, at det faktisk anvendes. På Det Europæiske Råds møder i Feira og Göteborg i henholdsvis 2000 og 2001 blev det bekræftet, at det var af afgørende betydning, at ansøgerlandene var i stand til at gennemføre og håndhæve regelværket, og at dette krævede en væsentlig indsats fra ansøgerlandenes side med hensyn til at styrke de administrative og retlige strukturer.

4. Prioriteter og mellemliggende mål

I Kommissionens periodiske rapporter understreges det foruden de fremskridt, der allerede er gjort, hvilken indsats ansøgerlandene endnu skal gøre på visse områder for at forberede sig på tiltrædelse. Dette betyder, at prioriteterne skal fordeles på mellemliggende stadier, hvert med præcise mål, som skal fastlægges i samarbejde med de berørte lande, og hvis indfrielse vil være betingende for omfanget af den bevilgede bistand og fremskridtene i igangværende forhandlinger med Letland. De prioriteter, der er opført i det reviderede tiltrædelsespartnerskab, er blevet udvalgt på det grundlag, at det er realistisk at forvente, at Letland kan indfri dem fuldt ud eller sikre en væsentlig udvikling i løbet af de næste to år (2002-2003). Blandt de angivne prioriteter er de anliggender, der kræver en særlig hurtig indsats, blevet fremhævet som sådan. Fremskridtene med realiseringen af prioriteterne i tiltrædelsespartnerskabet for 1999 er vurderet i den periodiske rapport fra 2001. Denne vurdering ligger til grund for prioriteterne for det aktuelle partnerskab.

Letland forelagde i juli 2001 en ajourført version af det nationale program for overtagelsen af regelværket (NPAA). NPAA indeholder en tidsplan for virkeliggørelsen af prioriteterne og de mellemliggende mål, som er baseret på tiltrædelsespartnerskabet for 1999, med angivelse af de fornødne administrative strukturer og finansielle ressourcer.

I tiltrædelsespartnerskabet angives de prioriterede indsatsområder for Letlands forberedelser til medlemskab. Letland vil ikke desto mindre skulle tage fat om alle de punkter, der er indkredset i den periodiske rapport fra 2001. Det er også vigtigt, at Letland opfylder forpligtelserne med hensyn til tilnærmelse af lovgivning og gennemførelse af regelværket i henhold til de forpligtelser, der er indgået i Europaaftalen og inden for rammerne af forhandlingsprocessen. Det skal nævnes, at indarbejdningen af regelværket i lovgivningen ikke i sig selv er tilstrækkeligt; det er også nødvendigt at sikre, at det faktisk anvendes efter samme standarder som dem, der gælder i EU. På alle nedenfor anførte områder er det nødvendigt med en troværdig og effektiv implementering og håndhævelse af regelværket.

På grundlag af analysen i Kommissionens periodiske rapport fra 2001 er der indkredset følgende prioriteter og mellemliggende mål for Letland. Disse prioriteter er opstillet i overensstemmelse med strukturen i den periodiske rapport(1).

Politiske kriterier

Demokrati og retsstatsforhold

- Fremskynde bestræbelserne for at opbygge en professionel og stabil offentlig tjeneste på alle niveauer i den offentlige forvaltning, herunder et solidt lønsystem. Sørge for et mindstemål af personale, uddannelse og finansielle ressourcer på alle niveauer i den offentlige forvaltning for at styrke kapaciteten til at gennemføre Fællesskabets regelværk.

- Fortsætte med at styrke retssystemet, herunder færdiggøre lovgivning (strafferetspleje og forvaltningslov), lempe domstolenes arbejdsbyrde, afvikle ophobningen af verserende retssager og sikre, at domstolsafgørelser gennemføres. Styrke uddannelsen af dommerne og hæve deres lønninger. Forbedre infrastrukturen, herunder i domstolsbygningerne for at sikre, at retterne fungerer ordentligt. Fremme adgangen til domstolene.

- Færdiggøre lovgivning om bekæmpelse af alle former for korruption og sikre, at lovgivningen gennemføres sammen med en strategi for bekæmpelse af korruption. Forbedre samarbejdet mellem de forskellige instanser og internationalt.

Menneskerettigheder og beskyttelse af mindretal

- Angribe spørgsmålet om varetægtsfængsling.

- Sikre, at sprogloven og gennemførelsesbestemmelserne hertil gennemføres på linje med proportionalitetsprincippet, internationale standarder og Europaaftalen.

- Træffe yderligere konkrete foranstaltninger til integration af ikke-statsborgere på basis af det nationale program "Samfundsintegration i Letland", indbefattende sproguddannelse og informationskampagner, og stille den nødvendige finansielle støtte til rådighed.

Økonomiske kriterier

- Fuldføre privatiseringen af de resterende større virksomheder.

- Fortsætte med at styrke jordmarkedet og færdiggøre jord- og ejendomsregisteret.

- Fremme konkurrenceevnen yderligere, navnlig med foranstaltninger til at stimulere indenlandske og udenlandske investeringer i vækstfremmende aktiviteter.

- Forbedre erhvervsklimaet, navnlig ved at fjerne de resterende forskriftsmæssige og administrative begrænsninger for virksomhedsudvikling.

Evne til at påtage sig forpligtelserne ved medlemskab

Frie varebevægelser

- Fuldføre tilpasningen af lovgivningen om offentlige indkøb og sikre, at den gennemføres på alle niveauer.

- Fuldføre overtagelsen og gennemførelsen af alle direktiver vedrørende den nye metode og sektordirektiverne, særlig hvad angår fødevarelovgivning, gødningsstoffer og fornyelse af bestående markedsføringstilladelser for lægemidler.

- Fortsætte screeningen af den lettiske lovgivning på det ikke-harmoniserede område og sikre, at den er i overensstemmelse med artikel 28 til 30 i EF-traktaten, og færdiggøre de administrative ordninger for den fremtidige overvågning på dette område.

- Styrke det nationale akkrediteringssystem; modernisere det nationale målingssystem; fuldføre reformen af markedstilsynssystemet; udpege passende organer til anmeldelsesproceduren og sikre, at de fungerer.

- Fuldføre overtagelsen af EN-standarder.

Fri bevægelighed for personer

- Fuldføre tilpasningen i forbindelse med gensidig anerkendelse af erhvervskvalifikationer og eksamensbeviser og yderligere udvikle de fornødne administrative strukturer, uddannelses- og erhvervsuddannelsesprogrammer.

- Med hensyn til erhvervskvalifikationer, der er erhvervet før harmoniseringen, skal Letland sætte særlig ind med foranstaltninger til at sikre, at alle fagfolk fra og med tiltrædelsen kan opfylde kravene i henhold til direktiverne.

- Styrke de relevante administrative strukturer til koordinering af den sociale sikring.

Fri udveksling af tjenesteydelser

- Fortsætte med at styrke tilsynet med finansielle tjenesteydelser.

- Fuldføre tilpasningen af lovgivningen om databeskyttelse; sikre tilsynsorganets uafhængighed.

Frie kapitalbevægelser

- Sikre efterlevelse af henstillingerne fra Financial Action Task Force.

- Fuldføre tilpasningen af lovgivningen til andet direktiv om bekæmpelse af hvidvaskning af penge.

Selskabslovgivning

- Behov for særlig hurtig indsats: styrke håndhævelsen af intellektuel og industriel ejendomsret, særlig hos politiet og toldvæsenet, og forbedre samarbejdet mellem dem. Udvide indsatsen for bekæmpelse af piratkopiering og varemærkeforfalskning; intensivere uddannelsen af håndhævelsesinstanser, herunder dommere og anklagere.

- Behov for særlig hurtig indsats: implementere handelsloven.

Konkurrence

- Sikre, at konkurrence- og statsstøttereglerne anvendes, i den forbindelse styrke konkurrencerådet og -kontoret tillige med sekretariatet for kommissionen for tilsyn med statsstøtte. Bevidstgøre markedsaktørerne og støtteydere om reglerne. Tilrettelægge uddannelse inden for retsvæsenet i konkurrencespørgsmål.

Landbrug

- Modernisere landbrugsadministrationens kapacitet og fuldføre forberedelserne til gennemførelse og praktisk anvendelse af den fælles landbrugspolitiks forvaltningsmekanismer, særlig det integrerede forvaltnings- og kontrolsystem og det udbetalende organ samt implementering og håndhævelse af lovgivningen om dyre- og plantesundhed og om fødevaresikkerhed.

- Styrke de administrative strukturer til udformning, gennemførelse, forvaltning, overvågning, kontrol og evaluering af EF-finansierede programmer for udvikling af landdistrikter.

- Fortsætte med at tilpasse lovgivning om dyre- og plantesundhed og forbedre inspektionsordninger, især ved de fremtidige ydre grænser.

- Fortsætte omstruktureringen af landbrugsfødevaresektoren, også modernisere forarbejdningsanlæg for kød, mejeriprodukter og fisk for at opfylde EF's standarder for fødevaresikkerhed.

- Fuldføre gennemførelsen af lovgivningen om overførbar spongiform encephalopati, plantepas, maksimalgrænseværdier for restkoncentrationer og husdyrs ernæring, og sikre implementering og håndhævelse, herunder testning for dyresygdomme, især overførbar spongiform encephalopati, i overensstemmelse med regelværket.

Fiskeri

- Fuldføre etableringen af passende administrative strukturer og udstyr på centralt og regionalt plan til at varetage gennemførelsen af den fælles fiskeripolitik, herunder forvaltningsressourcer, inspektion og kontrol af fiskeri, markedspolitik, strukturprogrammer, der samfinansieres af det finansielle instrument til udvikling af fiskeriet, et fiskerfartøjsregister og en forvaltningsplan for flådekapaciteten i overensstemmelse med de disponible ressourcer.

Transportpolitik

- Fortsætte lovgivningstilpasningen og styrke den administrative kapacitet inden for vejtransport (særlig på det sociale område, herunder vedrørende bestemmelserne om adgang til erhvervet, skatteharmonisering og tekniske standarder og sikkerhedsstandarder), jernbanetransport (med sigte på at implementere Fællesskabets regelværks reviderede bestemmelser om jernbaner) og lufttransport (særlig hvad angår den uafhængige flyhavarimyndigheds retlige status).

- Fortsætte med at tilpasse og anvende lovgivningen på søfartsområdet under hensyntagen til den seneste udvikling heraf

- Behov for særlig hurtig indsats: styrke den administrative kapacitet for at forbedre den lettiske flådes flagstatspræstation inden for sikkerhed til søs.

Beskatning

- Fuldføre lovgivningstilpasningen, navnlig moms- og punktafgiftslovgivningen (herunder overgangsmomsordningen) med særligt sigte på momsfritagelser.

- Sikre, at bestående og fremtidig lovgivning er i overensstemmelse med principperne i adfærdskodeksen for erhvervsbeskatning.

- Styrke den administrative kapacitet og kontrolprocedurerne og forbedre det administrative samarbejde og den gensidige bistand af hensyn til implementeringen af Fællesskabets regelværk.

- Behov for særlig hurtig indsats: udvikle IT-systemer med henblik på elektronisk dataudveksling med Fællesskabet og dets medlemsstater.

- Gennemføre Rådets direktiv om den generelle ordning for punktafgiftspligtige varer, om oplægning og omsætning heraf samt om kontrol hermed.

Statistik

- Yderligere forbedre den statistiske kvalitet og dækning; sikre passende ressourcer til en yderligere styrkelse af den statistiske kapacitet, også på regionalt plan.

Socialpolitik og beskæftigelse

- Fuldføre overtagelsen og sikre gennemførelsen af Fællesskabets regelværk på det sociale område med hensyn til arbejdsret, sundhed og sikkerhed på arbejdspladsen og ligebehandling af mænd og kvinder. Styrke de dermed forbundne administrative og håndhævende strukturer, herunder arbejdsinspektoraterne, og oprette en uafhængig garantifond for arbejdstagere i tilfælde af arbejdsgiverens insolvens. Vedtage lovgivning om ikke-diskrimination og fastlægge en tidsplan for dens gennemførelse.

- Fuldføre overtagelsen og sikre gennemførelsen af Fællesskabets regelværk vedrørende folkesundhed og videreudvikle foranstaltningerne på området tilsyn og kontrol med smitsomme sygdomme og sundhedsovervågning og -information.

- Fortsætte med at støtte arbejdsmarkedets parters kapacitetsopbygningsbestræbelser, særlig med henblik på deres fremtidige rolle ved udarbejdelsen og gennemførelsen af EF's beskæftigelses- og socialpolitik, også Den Europæiske Socialfond, navnlig gennem en uafhængig topartsdialog mellem parterne.

- Udarbejde en national strategi, herunder indsamling af data, med sigte på fremtidig deltagelse i den europæiske strategi for social integration.

Energi

- Træffe forberedelser til deltagelse i det indre energimarked, navnlig hvad angår el- og gasdirektiverne: fremskynde fuldførelsen af tilpasningen til Fællesskabets regelværk, særlig med hensyn til omstrukturering af el-forsyningsselskabet; oprette en uafhængig transmissionssystemoperatør (el); fjerne prisfordrejninger; styrke tilsynsmyndigheden.

- Fortsætte tilpasningen af kravene om olielagre; gøre en indsats for virkeligt at oprette lagre, herunder de nødvendige investeringer i lagerkapacitet, til at dække 90 dages behov og udvikle passende administrative strukturer.

- Forbedre energieffektiviteten, gøre anvendelsen af vedvarende energikilder mere udbredt og styrke de relevante institutioner på området.

- Gennemføre henstillingerne i Rådets rapport om nuklear sikkerhed i udvidelsessammenhæng med særlig opmærksomhed på prioriteterne i rapporten.

Telekommunikation og informationsteknologi

- Tilpasse lovgivning efter Fællesskabets regelværks bestemmelser om telekommunikation og gennemføre dem, også hvad angår liberalisering af telemarkedet; sikre tilsynsmyndighedens uafhængighed.

- Fortsætte tilpasningen og gennemførelsen af postlovgivningen.

Kulturpolitik og audiovisuel politik

- Fortsætte med at styrke den uafhængige TV- og radiotilsynsmyndigheds kapacitet.

Regionalpolitik og koordination med strukturinstrumenterne

- Færdiggøre den retlige og administrative ramme for gennemførelse af Fællesskabets regelværk på dette område, særlig med hensyn til finansforvaltning og -kontrol.

- Oprette instanser til implementering af strukturfondene og samhørighedsfonden, særlig forvaltningsmyndigheden og den udbetalende myndighed; definere, hvilke opgaver fagministerierne og andre instanser skal udføre for forvaltningsmyndigheden og på dennes ansvar.

- Udarbejde et enhedsprogrammeringsdokument, der er på linje med strukturfondsforordningerne, herunder forhåndsevaluering.

- Sikre, at den udpegede forvaltningsmyndighed og de udbetalende myndigheder gradvis opbygger deres kapacitet til ved tiltrædelsen at kunne påtage sig deres ansvar og udføre de opgaver, der tillægges dem i henhold til strukturfondsforordningerne.

- Sikre en effektiv koordination mellem ministerier og passende partnerskaber med henblik på både programmering og gennemførelse.

- Oprette overvågnings- og evalueringssystemer.

- Foretage de tekniske forberedelser af projekter, der kan finansieres med bistand fra struktur- og samhørighedsfondene (forberedte projekter).

Miljø

- Fuldføre overtagelsen af Fællesskabets regelværk, med særlig vægt på adgang til miljøinformation, samt med hensyn til affaldsforvaltning og kemiske produkter.

- Fortsætte med gennemførelsen af Fællesskabets regelværk, særlig hvad angår affaldsforvaltning (emballage og emballageaffald og farligt affald, herunder PBD/PCT, spildolie, akkumulatorer og batterier), vandkvalitet (særlig byspildevand, mikrobiologiske parametre for drikkevand, forureningsmindskelsesprogrammer for stoffer på liste II, afgrænsning af sårbare områder i henhold til nitratdirektivet) og kemikalier.

- Fortsætte med at styrke den administrative kapacitet på alle niveauer, særlig på regionalt og lokalt plan. Der bør navnlig sættes ind på naturbeskyttelse.

- Fortsætte med at integrere miljøbeskyttelseskravene ved fastlæggelse og gennemførelse af alle andre sektorpolitikker med sigte på at fremme bæredygtig udvikling.

Forbruger- og sundhedsbeskyttelse

- Sikre, at markedstilsynets administrative strukturer fungerer effektivt.

Samarbejde om retlige og indre anliggender

- Sikre, at Schengen-handlingsplanen gennemføres.

- Styrke håndhævelsesinstanserne og deres indbyrdes samarbejde, herunder retsvæsenet, i bekæmpelsen af organiseret kriminalitet, særlig hvad angår hvidvaskning af penge, cyber-kriminalitet, menneske- og narkotikasmugling. Sikre, at forudsætningerne for indgåelse af en samarbejdsaftale med Europol opfyldes.

- Ajourføre og gennemføre den nationale narkotikastrategi og træffe forberedelse til deltagelse i Det Europæiske Overvågningscenter for Narkotika og Narkotikamisbrug.

- Fortsætte tilpasningen til Fællesskabets regelværk og europæisk praksis vedrørende visum, migration og asyl og styrke den administrative kapacitet i alle institutioner på disse områder.

- Fortsætte forberedelserne til den fremtidige deltagelse i Schengen-informationssystemet med oprettelse af nationale databaser og registre.

- Fortsætte med at styrke kontrollen ved den fremtidige ydre grænse, herunder oprette et integreret havovervågningssystem.

- Tage de nødvendige skridt til at sikre anvendelsen af Fællesskabets instrumenter vedrørende domstolssamarbejde i civilsager.

- Tage de nødvendige skridt til at tilpasse lovgivningen til konventionen om beskyttelse af Fællesskabets finansielle interesser og protokollerne hertil.

Toldunion

- Fuldføre tilpasningen af toldlovgivningen og sørge for, at den gennemføres; styrke den administrative og operationelle kapacitet; fortsætte med at realisere de etiske mål for toldpolitikken.

- Behov for særlig hurtig indsats: fremskynde gennemførelsen af IT-strategien for den lettiske toldadministration. Udvikle IT-systemer med henblik på elektronisk dataudveksling mellem EF og Letland.

Eksterne forbindelser

- Tage de nødvendige skridt til at sikre, at alle internationale traktater eller aftaler, herunder bilaterale investeringsaftaler, der er uforenelige med Fællesskabets regelværk, genforhandles eller opsiges ved tiltrædelsen.

Finanskontrol

- Fuldføre lovgivningen om offentlig intern finanskontrol.

- Udbygge og implementere begrebet om ledelsesansvarliggørelse.

- Udbygge begrebet revisionsspor og udarbejde revisionsspor for EF-midler.

- Fremskynde tilpasningen på området ekstern revision, særlig forbedre statsrevisionens kapacitet og uafhængighed.

- Oprette et kontaktsted til beskyttelse af Fællesskabets finansielle interesser og indlede et faktisk samarbejde med OLAF herigennem.

- Styrke bekæmpelsen af bedrageri.

- Fortsætte indsatsen for at sikre korrekt brug, kontrol, overvågning og evaluering af EF's førtiltrædelsesfinansiering som en nøgleindikator for Letlands evne til at anvende regelværket om finanskontrol.

5. Programmering

For perioden 2000-2006 omfatter den finansielle bistand til Letland foruden Phare støtte til førtiltrædelsesforanstaltninger inden for landbrug og udvikling af landdistrikter gennem førtiltrædelsesinstrumentet SAPARD (Rådets forordning (EF) nr. 1268/99, EFT L 161 af 26.6.1999, s. 87) og støtte til infrastrukturprojekter på områderne miljø og transport gennem strukturinstrumentet ISPA (Rådets forordning (EF) nr. 1267/99, EFT L 161 af 26.6.1999, s. 73), hvorunder foranstaltninger i lighed med samhørighedsfonden prioriteres i førtiltrædelsesperioden. Letland kan inden for rammerne af disse nationale tildelinger også finansiere en del af sin deltagelse i EF-programmer, herunder rammeprogrammer for forskning og teknologisk udvikling og programmer på områderne uddannelse og virksomheder. Desuden vil Letland få adgang til finansiering fra multilandeprogrammer og horisontale programmer, der direkte relaterer til Fællesskabets regelværk. Der kræves systematisk samfinansiering med ansøgerlandene i forbindelse med alle investeringsprojekter. Kommissionen har siden 1998 arbejdet sammen med Den Europæiske Investeringsbank og de internationale finansieringsinstitutioner, navnlig Den Europæiske Bank for Genopbygning og Udvikling og Verdensbanken, med henblik på at lette samfinansiering af projekter med relation til førtiltrædelsesprioriteterne.

6. Betingethed

Fællesskabets bistand til finansieringen af projekter gennem de tre førtiltrædelsesinstrumenter Phare, ISPA og SAPARD er betinget af, at Letland overholder sine forpligtelser i henhold til Europaaftalen, træffer yderligere foranstaltninger for at opfylde Københavnskriterierne og især gør fremskridt for at realisere de specifikke prioriteter i dette reviderede tiltrædelsespartnerskab. Indfries disse almindelige betingelser ikke, vil Rådet kunne træffe afgørelse om suspension af den finansielle bistand på grundlag af artikel 4 i forordning (EF) nr. 622/98.

7. Tilsyn

Der føres tilsyn med implementeringen af tiltrædelsespartnerskabet inden for rammerne af Europaaftalen. Som det blev fremhævet af Det Europæiske Råd i Luxembourg, er det vigtigt, at Europaaftalens institutioner fortsat danner ramme for undersøgelsen af vedtagelsen og implementeringen af EU's regelværk. De forskellige dele af tiltrædelsespartnerskabet drøftes i de relevante underudvalg. Associeringsudvalget drøfter udviklingen generelt, fremskridt og problemer med opfyldelse af partnerskabernes prioriteter og mellemliggende mål tillige med mere specifikke anliggender, som indbringes for det af underudvalgene.

Phare-forvaltningsudvalget drager omsorg for, at foranstaltninger, der finansieres inden for rammerne af samtlige tre førtiltrædelsesinstrumenter, Phare, ISPA og SAPARD, både er indbyrdes forenelige og forenelige med tiltrædelsespartnerskaberne som fastlagt i samordningsforordningen (Rådets forordning (EF) nr. 1266/99, EFT L 161 af 26.6.99, s. 68).

Tiltrædelsespartnerskabet kan om fornødent fortsat ændres i overensstemmelse med artikel 2 i forordning (EF) nr. 622/98.

(1) Fremstillingsrækkefølgen er den, der er anvendt i den periodiske rapport fra 2000.